Хваля нацыянальнага адраджэньня на мяжы 19-га і 20-га стагоддзяў узьняла ў Беларусі цэлы шэраг жанчын. Мы бачым такую зьяву як пакліканьне сацыяльных актывістак, прыйшоў іх час. Працэс фармаваньня нацыянальнай эліты тады якраз прадугледжваў існаваньне такіх сьвядомых дачок нацыі. Думаю, наша сёньняшняя праблема палягае ў тым, што гэтых дачок нацыі мы мала ведаем. Мала ведаем іх імёны, мала зрабілі дасьледчыкі, каб дастаць гэтыя імёны і даць у шырокую публічную прастору.